text: Lang valgkamp op ad bakke
  01 september 2011 kl. 15.27
  Fire gange blev Anita Christensen vraget af sine egne i Dansk Folkeparti for at få en opstillingskreds. Alligevel har hun kastet sig ud i valgkampen.
  To kredse i Kolding og Haderslevkredsen afviste hende, og i Tønder kom hun først ind i varmen efter anden valgrunde.
  - Det handler jo bare om at komme "op på hesten" igen, siger hun.
  38-årige Anita Christensen med et hjemmeservicefirma i Sommersted ved Haderslev har været medlem af Folketinget i fire år, men hun er hverken kommet gennem lydmuren i medierne eller fra Folketingets talerstol.
  - Jeg ved godt, at jeg ikke har været særlig synlig, men jeg har taget de fire år i Folketinget som en læretid, fortæller Anita Christensen.
  Hendes nærmeste konkurrent er Marie Krarup, der er opstillet for Dansk Folkeparti i den langt større Esbjergkreds. Hun er datter af Søren Krarup, som forlader Folketinget.
  Valgkampen er en lang tur op ad bakke for Anita Christensen, men hun har ikke tænkt sig at opgive på forhånd.
  - I løbet af de næste 14 dage tager jeg til Haderslev, Tønder, Aabenraa, Esbjerg og Varde for at snakke med vælgerne, oplyser hun.
  